b"\n_START_ARTICLE_\nAcer freemanii\n_START_SECTION_\nCaracter\xc3\xadstiques\n_START_PARAGRAPH_\n\xc3\x89s un arbre caducifoli de cap\xc3\xa7ada ovo\xc3\xafdal, amb una al\xc3\xa7\xc3\xa0ria d'entre 12 i 18 m, i una amplada de cap\xc3\xa7ada d'entre 6 i 12 m. L'escor\xc3\xa7a \xc3\xa9s llisa i de color gris. Les fulles s\xc3\xb3n simples i palmades, amb tres o cinc l\xc3\xb2buls; fan de 5 a 10 cm, s\xc3\xb3n de color verd mitj\xc3\xa0 a l'anvers i verd blanquin\xc3\xb3s al revers, i a la tardor adquireixen diversos tons segons la varietat. La floraci\xc3\xb3 es produeix al principi de la primavera. Les flors s\xc3\xb3n diminutes, de color verd\xc3\xb3s o vermell\xc3\xb3s, i s'agrupen en glom\xc3\xa8ruls. Els fruits, si es produeixen, s\xc3\xb3n dis\xc3\xa0mares parcialment obertes, que maduren a l'estiu. A Barcelona es conrea la cultivar Autumn Blaze, de port ovo\xc3\xafdal erecte i fulles semblants a les de l'erable argentat, que a la tardor es tornen d'un bell color vermell ataronjat. No fa fruits. Tolera relativament les condicions de sequera."